钦定古今图书集成/方舆汇编/职方典/第1360卷 > 《限门赋有序》前人
## 钦定古今图书集成/方舆汇编/职方典/第1360卷 > 《限门赋有序》前人

“吴川滨海，而县其南三十里，有限门焉。纳鉴江、零洞、谭、峨之水放于海门，广盈丈，夹碛对峙，如虎牙错浅流中，逶迤蜿蜒而入，即瞿塘、滟滪之险不能过。每风涛博激，雪浪山立，其响如轻雷，闻百里。” 是门也，北达燕、齐，旁通闽、广，西南走诸岛，彝、琼、雷，仅隔衣带水，风劲可一瞬航之海上多故，此门设半旅，可当剑阁一夫也。商舶至，非购篙师定樯乌，不敢稍失道。浅流中夹碛，舟立瓜碎，盖亦海滨之雄镇也。余赋之，俾履险者慎焉。其词曰：

“登文翁之崔嵬，望南溟其一杯。疑巨灵之擘石，𬴃重
门而洞开。纳三川之积水，轰万古之奔雷。挺螺峰以
成戟，断鳌极以为椳；限天险以南北，通潮汐而往来。
故能咽喉水府，阖辟乾坤。阳侯抱关而击柝，冯夷效
职以守阍。长鲸透而恍呈鱼钥，浓烟合而俄列藩垣。
呀百越而呷七闽，总舸舰出入之户；控牂牁而引碣
石，立华彝保障之根。”其为状也，断碛横绝，如环半缺；
对错猛牙，双沉积铁；含形内虚，盘纡曲折。阴云结驷
而长驱，高浪翻车而无辙；或命火䲡而建羽旗，或吐
晴虹而安棹楔。其为怪也，大块噫气，海怒波扬；飞涛
起沫，雪照炎乡；响振地轴，势动天阊。类钜鹿之战，人
马咆哮而落魄；似渔阳之役，鼓鼙鸣咽而断肠。当其
金枢吐月，扶桑出日，风静蜃楼，浪恬鲛室。群灵杂遝
而曳裾，层波澎湃而鼓瑟。指安期于蓬莱，恨登龙之
无术；忆博望之仙槎，触支机而荡潏。及其出斯门也，
贡琛甘泉，输粟幽燕，巨舰连屋，危樯棘天。候风挂席，
占星涉川，迅若鲲鹏之展翮，疾如骐骥之加鞭。一息
千里，所届不待于经年。若乃雕题凿齿，寇我门庭，青
天黯淡，白日沉冥，龙争虎斗，山摇海倾。血流百谷，燧
暗千城。樊哙荷戈以排闼，终军无路而请缨。故治不
可以忘乱，而国惟在于足兵。至如商楫当门，津迷水
涸，天道妒盈，风涛交恶。暗石穿舟，利同干镆。货陨深
渊，人填巨壑。骨缠恨而难销，魂依贪而靡泊。故宗元
有《招贾》之文，而蔡襄戒弄潮之乐。乱曰：“阃不在高，所
重御戎；阈不在深，所贵能容。蜀阁高矣，揖盗而入；龙
门深矣，扫轨而急。惟兹限也，通一箭也，藏污澣也，锁
宇县也。闭而席，毋折而屐，敢告执戟；寂如水，毋嚣如
市，敢告行李。”